O‘ZBEKISTON RESPUBLIKASI KONSTITUTSIYASI QABUL QILINGANLIGINING O‘N TO‘RT YILLIGI MUNOSABATI BILAN AMNISTIYA TO‘G‘RISIDA

O‘zbekiston Respublikasi Konstitutsiyasi qabul qilinganligining o‘n to‘rt yilligi munosabati bilan O‘zbekiston Respublikasi Prezidentining taqdimnomasiga muvofiq, insonparvarlik tamoyiliga amal qilib, O‘zbekiston Respublikasining Konstitutsiyasi 80-moddasi 10-bandiga va 93-moddasi 23-bandiga asosan O‘zbekiston Respublikasi Oliy Majlisining Senati qaror qiladi:
 1. O‘ta og‘ir bo‘lmagan jinoyatlari uchun birinchi marta sudlangan shaxslar jazodan ozod qilinsin:
 a) ayollar; 
 b) jinoyat sodir etgan vaqtda 18 yoshga to‘lmagan shaxslar; 
 v) 60 yoshga to‘lgan erkaklar;
 g) chet el fuqarolari.
 2. Ehtiyotsizlik orqasida jinoyat sodir etganlar, shuningdek birinchi marta hukm qilingan shaxslar, basharti ular ijtimoiy xavfi katta bo‘lmagan yoki uncha og‘ir bo‘lmagan jinoyat sodir etgan bo‘lsalar, jazodan ozod qilinsin.
 3. Mazkur Qaror kuchga kirgunga qadar bir yildan oshmagan muddat ichida qonunda belgilangan tartibda jazoni o‘tashga to‘sqinlik qiladigan og‘ir kasallikka chalingan yoki birinchi va ikkinchi guruh nogironlari deb topilgan shaxslar (javobgarlikni og‘irlashtiradigan holatlarda qasddan odam o‘ldirish jinoyatini sodir etganlar bundan mustasno) jazodan ozod qilinsin.
 4. Ozodlikdan mahrum etish jazosiga hukm qilinib, o‘talmay qolgan jazo muddati ikki yildan ko‘p bo‘lmagan, hukmi mazkur Qaror e’lon qilingan kunga qadar qonuniy kuchga kirgan mahkumlar (javobgarlikni og‘irlashtiradigan holatlarda qasddan odam o‘ldirish jinoyatini sodir etganlar bundan mustasno) jazodan ozod qilinsin.
 5. Taqiqlangan tashkilotlar faoliyatidagi ishtiroki, ular tarkibida tinchlik va xavfsizlikka qarshi yoki jamoat xavfsizligiga qarshi jinoyatlar sodir etganligi uchun birinchi marta 10 yildan ko‘p bo‘lmagan muddatga ozodlikdan mahrum etishga hukm qilinib, tuzalish yo‘liga qat’iy o‘tgan shaxslar jazodan ozod qilinsin.
 6. Ushbu Qarorning 1 va 2-bandlarida qayd etilgan shaxslar tomonidan sodir etilgan jinoyatlar yuzasidan olib borilayotgan barcha tergov ishlari va sudda ko‘rilmagan ishlar tugatilsin.
 7. Mazkur Qarorga asosan jazodan ozod qilinmaydigan shaxslar jazo muddatining o‘talmagan qismi quyidagicha qisqartirilsin:
 a) qasddan sodir etgan jinoyati uchun o‘n yildan ortiq bo‘lmagan muddatga ozodlikdan mahrum qilinganlarga – uchdan bir qismiga;
 b) qasddan sodir etgan jinoyati uchun o‘n yildan ortiq muddatga ozodlikdan mahrum qilinganlarga – to‘rtdan bir qismiga.
 8. Tatbiq etilmasin:
 a) mazkur Qaror – o‘ta xavfli retsidivistlarga; jazoni o‘tash tartibini muntazam ravishda buzayotgan shaxslarga; shuningdek muqaddam afv etish yoki amnistiya tartibida jazodan ozod bo‘lgach, yana qasddan jinoyat sodir etgan shaxslarga;
 b) mazkur Qarorning 1–4, 6, 7-bandlari – taqiqlangan tashkilotlar faoliyatidagi ishtiroki, ular tarkibida tinchlik va xavfsizlikka qarshi yoki jamoat xavfsizligiga qarshi jinoyatlar sodir qilganligi uchun sudlanganlarga.
 9. Senatning ushbu Qarori amalga oshirilishi yuzasidan mas’uliyat O‘zbekiston Respublikasi Vazirlar Mahkamasi zimmasiga yuklatilsin.
 10. Ushbu Qaror e’lon qilingan kundan e’tiboran kuchga kiradi va uch oy mobaynida ijro etilishi lozim.